text: Fyrværkeri-sag: Sandsynligvis flere gerningsmænd bag krudtfabrik 
  10 september 2010 kl. 14.42
  Grundlovsforhøret af den 35-årige mand fra Jels var delvis lukket. Politiet har mistanke om flere medvirkende.
  Den sigtede ejer af landbrugsejendommen i Jels, erkender sig skyldig i at have opbevaret en masse fyrværkeri. Han nægter sig derimod skyldig i sigtelsen om at have produceret det.
  Det kom frem under grundlovsforhøret, at manden har opbevaret 15 tønder med 50 kilo aluminiumpulver i hver. Aluminiumpulver kan bruges til at lave hjemmelavet fyrværkeri.
  Af hensyn til den videre efterforskning blev den sidste del af grundlovsforhøret afholdt for lukkede døre. 
  Politiet har mistanke om, at der står flere personer bag fyrværkerifabrikken, som mandens ejendom har lagt lokaler til.  
  
  Næsten 200.000 kanonslag
  På ejendommen har politiet også beslaglagt 189.000 kanonslag á 13 gram og syv chrysantemumsbomber på mandens ejendom.
  Politiet og Hærens ammunitionsryddere fra Skive Kasserne har brugt hele natten på at ransage mandens ejendom.
  Manden vil blive sigtet efter både våbenloven og fyrværkerilovgivningen. Han er nu varetægtsfængslet i 30 dage.
  